text: Rockere skal ud med det samme
  16 januar 2010 kl. 10.22
  Koldings borgmester, Jørn Pedersen, vil med planloven i hånden smide rockerne i Kolding ud før de når at etablere sig.
  Der er tale om en støtteklub til Bandidos, der også huserer i Fredericia.
  Politiet følger gruppens aktiviteter nøje, men kan ikke lige nu bekræfte, at der er tale om et egentligt klubhus i Kolding. 
  - De har lejet sig ind i lokaler på Værkstedsvej under forudsætning af at ville etablere en virksomhed.
  Det ser ikke ud til, at det er det, der er formålet, så de har lejet sig ind under falske forudsætninger, så det skal stoppes øjeblikkeligt, siger Jørn Pedersen til TV SYD.
  For et år siden etablerede rockergruppen Hells Angels sig i Vejle og det førte straks til oprettelsen af et banderåd i byen.
  Idéen med banderådet kopierer Koldings borgmester nu i tilfælde af det trækker ud med at få smidt rockerne ud af byen.
  